-Իմ կոլեգաներից մեկը՝ լրագրող Արմեն Հակոբյանը, իր ֆեյսբուքյան էջում գրել էր. «Երբ լսում եմ Նիկոլայ Մադոյանի երաժշտությունը, բոյովանում եմ»։ Հասկանո՞ւմ եք՝ մարդը հզորացել է, վեհացել, հպարտացել… Մենք կարող ենք «ընդլայնել» մեր հայրենիքի սահմանները դեպի վեր, դեպի խորքեր, մենք կարող ենք «բոյովանալ» մեր հանճարների շնորհիվ։ Գուցե հակասական հնչի, բայց մենք պարտավոր ենք անհատների ազգ լինել, ու այդ անհատները պիտի շատ լինեն մեր փոքրաթիվ ազգի մեջ, որովհետև քանակով որակ ապահովելու ճանապարհը մերը չէ։